บอร์ด SABUY ไฟเขียวตั้ง 5 บ.ย่อย ขับเคลื่อนธุรกิจโต-ลงทุน Shipsmile-TBSP เพิ่ม
บอร์ด SABUY ไฟเขียวตั้ง 5 บริษัทย่อย ขับเคลื่อนธุรกิจโต-เพิ่มสัดส่วนลงทุน Shipsmile-TBSP เพื่อเพิ่มช่องทางการขายสินค้าผลิตภัณฑ์-ขยายธุรกิจบัตรพลาสติก และลงทุนในธุรกิจ Vending Machine
บอร์ด SABUY ไฟเขียวตั้ง 5 บ.ย่อย ขับเคลื่อนธุรกิจโต-เพิ่มสัดส่วนลงทุน Shipsmile-TBSP เพื่อเพิ่มช่องทางการขายสินค้า-ขยายธุรกิจบัตรพลาสติก
16 ธ.ค. 2564

บริษัท สบาย เทคโนโลยี จำกัด (มหาชน) หรือ SABUY เปิดเผยว่า ที่ประชุมคณะกรรมการบริษัท ครั้งที่ 13/2564 ได้มีมติให้บริษัทฯจัดตั้ง 5 บริษัทได้แก่
1.บริษัท สบาย ดิจิตอล จำกัด บริษัทเข้าลงทุน 90% ของทุนจดทะเบียน 10,000,000 บาท มุลค่าที่ตราไว้หุ้นละ 10 บาท เพื่อศึกษาและลงทุนในธุรกิจที่เกี่ยวข้องกับสินทรัพย์ดิจิตอล (Digital Asset) เพื่อรองรับการใช้งานในกลุ่ม ecosystem ของกลุ่มบริษัท
2.บริษัท สบาย แอคเซลเลอเรเตอร์ จำกัด บริษัทเข้าลงทุน 90% ของทุนจดทะเบียน 10,000,000 บาท มูลค่าที่ตราไว้หุ้นละ 10 บาท เพื่อศึกษาและลงทุนธุรกิจธุรกิจที่เกี่ยวข้องกับนวัตกรรม เพื่อขยายการลงทุนของกลุ่มบริษัท และเพิ่มศักยภาพสินค้าและบริการใน ecosystem ของกลุ่มบริษัท
3.บริษัท สบาย พอซ จำกัด บริษัทเข้าลงทุน 100% ของทุนจดทะเบียน 50,000,000 บาท มูลค่าที่ตราไว้หุ้นละ 10 บาท เพื่อพัฒนาและลงทุนในระบบ ระบบ POS (Point of sale system) หรือระบบขายหน้าร้าน
4.บริษัท สบาย สปีด จำกัด บริษัทเข้าลงทุน 100% ของทุนจดทะเบียน 350,000,000 บาท มูลค่าที่ตราไว้หุ้นละ 10 บาท เพื่อลงทุนในธุรกิจ Drop-off และที่ธุรกิจกิจอื่นที่เกี่ยวข้อง
5.บริษัท สปีดดี้ เอ็กเพรส เซอร์วิส จำกัด โดย SABUY SPEED เข้าถือหุ้น 50% และนายธนวินท์ กียะกูล ถือ 50% ของทุนจดทะเบียน 1,000,000 บาท วัตถุประสงค์การจัดตั้งเพื่อรวบรวมจุด drop off ภายใต้ Speedy
นอกจากนี้ คณะกรรมการฯ ได้อนุมัติการเข้าซื้อกิจการ บริษัท เอ.ที.พี.เฟรนด์ เซอร์วิส จำกัด (Shipsmile) เพิ่มเติมอีกไม่เกิน 14% จากผู้ถือหุ้นเดิม ที่มูลค่ากิจการไม่เกิน 56,000,000 บาท เนื่องจากบริษัทฯ มีความประสงค์จะขยายธุรกิจของบริษัทฯ ในรูปแบบการเป็นตัวแทนจำหน่ายแฟรนไชส์ด้านการเป็นจุดรวบรวมการขนส่งพัสดุภายในประเทศจากบริษัทขนส่งชั้นนำ
ทั้งนี้เพื่อเพิ่มช่องทางการขายสินค้าผลิตภัณฑ์ ใน ecosystem ของกลุ่มบริษัท และเพิ่มอำนาจการต่อรองจากการที่กลุ่มบริษัทมีจำนวนพัสดุเพิ่มขึ้นจากเข้าซื้อ Shipsmile อีกทั้ง นำเครื่อง POS และระบบไปติดตั้งตามสาขาของ Shipsmile เพื่อให้บริการด้านต่าง ๆ ของบริษัท ซึ่งภายหลังจากการเข้าลงทุนโดยการซื้อหุ้นสามัญของ Shipsmile โดยการซื้อจากกลุ่มผู้ถือหุ้นเดิมของ Shipsmile จะทำให้บริษัทฯ ถือหุ้นใน Shipsmile ประมาณ 57% ของจำนวนหุ้นที่จำหน่ายแล้วทั้งหมดของ Shipsmile จากเดิมถือหุ้น 43%
อีกทั้ง อนุมัติให้ลงทุนเพิ่มเติมตามสัดส่วนในบริษัท ทีบีเอสพี จำกัด (มหาชน) หรือ TBSP ซึ่งเป็นบริษัทย่อยของบริษัท 75.54% จากคณะกรรมการ TBSP อนุมัติเพิ่มทุนโดยออกหุ้นสามัญเพิ่มทุนจำนวน 40,844,072 หุ้น จัดสรรให้แก่ผู้ถือหุ้นเดิมตามสัดส่วนการถือหุ้น ในอัตรา 5 หุ้นสามัญเดิมต่อ 1 หุ้นสามัญเพิ่มทุน โดยมีมติให้บริษัทฯ เข้าเพิ่มทุนตามสัดส่วนอีกจำนวน 30,038,692 หุ้น หรือคิดเป็นจำนวนเงิน 300,386,920 บาท ทั้งนี้ เพื่อรองรับการขยายตัวในธุรกิจบัตรพลาสติก และการลงทุนในธุรกิจ Vending Machine ให้เป็นไปตามแผนธุรกิจของ TBSP และกลุ่มบริษัทสบาย